
A szerződésszegéssel okozott kárért való felelősség útvesztői

Jelen tudományos diákköri dolgozat tárgya a 2014. március 15-én hatályba lépett Polgári Törvénykönyv szerződésszegéssel okozott kárért való felelősségre vonatkozó normaanyagának vizsgálata.
Ehhez elsőként értékeltem az 1959. évi IV. törvény - kontraktuális és deliktuális felelősség felróhatóságon alapuló - egységes szemléletét, továbbá ezzel összefüggésben a kimentés lehetőségét és annak a kártérítés mértékéhez való viszonyát.
Ezt követően a hatályos polgári anyagi jogi szabályok szerződésszegés körében tett legjelentősebb koncepcionális változtatásait vettem górcső alá, elsősorban az új rendszer két alappillérének – a kimentés és a megtérítendő kár nagysága szabályainak – bemutása, illetve az ehhez kapcsolódó elhatárolási kérdések megválaszolása által.
Különös hangsúlyt fektettem továbbá a párhuzamos kártérítési igények kizárása újdonsült szabályainak vizsgálatára, elsősorban a francia „la régle de non-cumul” összehasonlító jogi elemzése által. Alapjaiban vizsgáltam a jogintézmény magyar magánjogba történő átültetésének indokait, annak formáját és az ezzel összefüggésben felmerülő esetleges „útvesztőkből” való kiút megtalálása érdekében de lege ferenda javaslatokat tettem, melyek keretében több ponton a hatályos szabályrendszer jogalkotó általi módosítására tettem javaslatot.
A dolgozat lezárását a jelenleg hatályos normarendszer értékelése és a jövőbeni jogalkalmazói gyakorlat esetleges tendenciáinak behatárolása képezi.



